CELEX: 
Language: ro
Date: 2017-12-20 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/2358 și a Regulamentului delegat (UE) 2017/2359 în ceea ce privește datele de aplicare ale acestora

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Directiva (UE) 2016/97 din 20 ianuarie 2016 privind distribuția de asigurări („IDD”) înlocuiește Directiva 2002/92/CE din 9 decembrie 2002 privind intermedierea de asigurări, oferind un cadru juridic actualizat și armonizat pentru normele aplicabile distribuției de produse de asigurare și de reasigurare, inclusiv de produse de investiții bazate pe asigurări.
            
            
               Pe baza competențelor delegate care i-au fost conferite de articolele 25, 28, 29 și 30 din IDD, Comisia a adoptat, la 21 septembrie 2017, două regulamente delegate de completare a IDD în ceea ce privește cerințele de supraveghere și de guvernanță a produselor, aplicabile societăților de asigurare și distribuitorilor de asigurări (Regulamentul POG) și cerințele de informare și normele de conduită profesională aplicabile distribuției de produse de investiții bazate pe asigurări (Regulamentul IBIP).
            
            
               Dispozițiile acestor regulamente delegate se aplică de la aceeași dată ca actele cu putere de lege și actele administrative necesare pentru a se asigura conformitatea cu dispozițiile IDD. Prin urmare, având în vedere noua dată de aplicare, astfel cum este menționată în propunerea Comisiei COM(2017)792, este necesar să se adapteze data de aplicare a acestor două regulamente delegate.
            
            
               2.CONSULTĂRI PREALABILE ADOPTĂRII ACTULUI
            
            
               Modificările propuse în prezentul regulament delegat de modificare nu vizează dispoziții de fond, ci au ca obiectiv alinierea datei de aplicare a celor două regulamente delegate modificate la noua dată de aplicare a IDD.
            
            
               Comisia a prezentat o propunere de modificare a datei de aplicare a IDD ca urmare a unei solicitări primite din partea Parlamentului European și a mai multor state membre, cu scopul de a acorda participanților la piață relevanți un termen mai îndelungat pentru a pune în aplicare modificările de ordin tehnic și organizațional necesare în vederea asigurării conformității atât cu regulamentele delegate, cât și cu dispozițiile IDD, în pofida opiniei Comisiei conform căreia sectorului i s-a acordat deja un termen considerabil pentru adaptare. 
            
            
               În opinia Parlamentului European și a mai multor state membre, extinderea termenului de aplicare va permite sectorului asigurărilor, care include micii operatori, cum ar fi societățile de distribuție cu asociat unic și întreprinderile de asigurări la scară mică, să se pregătească mai bine pentru o punere în aplicare corectă și eficace a IDD, cu deplina cunoaștere a celor două regulamente delegate și a măsurilor naționale de transpunere relevante, asigurând în același timp securitatea juridică pentru toți destinatarii. 
            
            
               Nu s-au efectuat consultări cu EIOPA sau cu părțile interesate relevante înainte de adoptarea actului, dat fiind faptul că modificările nu vizează dispoziții de fond și ținând seama de necesitatea urgentă de a se asigura certitudinea juridică.
            
            
               3.ELEMENTELE JURIDICE ALE ACTULUI DELEGAT
            
            
               Pentru fiecare dintre cele două regulamente delegate se propune doar o singură modificare, care vizează, în cazul ambelor regulamente, alinierea datelor de aplicare cu data modificată de aplicare a Directivei (UE) 2016/97.
            
            
            
               REGULAMENTUL DELEGAT (UE) …/… AL COMISIEI
            
            
               din 20.12.2017
            
            
               de modificare a Regulamentului delegat (UE) 2017/2358 și a Regulamentului delegat (UE) 2017/2359 în ceea ce privește datele de aplicare ale acestora
            
            
                (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Directiva (UE) 2016/97 a Parlamentului European și a Consiliului din 20 ianuarie 2016 privind distribuția de asigurări
                  1
               , în special articolul 25 alineatul (2), articolul 28 alineatul (4), articolul 29 alineatele (4) și (5) și articolul 30 alineatul (6),
            
            
               întrucât:
            
            
               (1)Directiva (UE) 2016/97 armonizează dispozițiile naționale din sectorul distribuției de asigurări și reasigurări și împuternicește Comisia să adopte acte delegate pentru a preciza mai în detaliu criteriile și aspectele practice în ceea ce privește normele de conduită profesională aplicabile distribuției de produse de investiții bazate pe asigurări și în ceea ce privește cerințele de supraveghere a produselor și de guvernanță pentru întreprinderile de asigurare și distribuitorii de asigurări. La 21 septembrie 2017, Comisia a adoptat Regulamentul delegat (UE) 2017/2358 al Comisiei
                  2
                și Regulamentul delegat (UE) 2017/2359 al Comisiei
                  3
                pe baza acestor împuterniciri.
            
            
               (2)Pentru a permite autorităților competente și profesioniștilor din domeniul asigurărilor să se adapteze mai bine la cerințele prevăzute în cele două regulamente delegate menționate la primul considerent, data de aplicare a acestor regulamente delegate ar trebui aliniată la data de la care statele membre trebuie să aplice măsurile necesare pentru a se conforma Directivei (UE) 2016/97, astfel cum se prevede la articolul 42 alineatul (1) din directiva menționată,
            
            
               ADOPTĂ PREZENTUL REGULAMENT:
            
            
               Articolul 1 
            
            
               Modificare adusă Regulamentului delegat (UE) 2017/2358 al Comisiei 
            
            
               La articolul 13 din Regulamentul delegat (UE) 2017/2358 al Comisiei, al doilea paragraf se înlocuiește cu următorul text:
            
            
               „Se aplică de la data de la care statele membre trebuie să aplice măsurile menționate la articolul 42 alineatul (1) primul paragraf din Directiva (UE) 2016/97.”.
            
            
               Articolul 2
            
            
               Modificare adusă Regulamentului delegat (UE) 2017/2359 al Comisiei 
            
            
               La articolul 20 din Regulamentul delegat (UE) 2017/2359 al Comisiei, al doilea paragraf se înlocuiește cu următorul text:
            
            
               „Se aplică de la data de la care statele membre trebuie să aplice măsurile menționate la articolul 42 alineatul (1) primul paragraf din Directiva (UE) 2016/97.”.
            
            
               Articolul 3
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 20.12.2017
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 26, 2.2.2016, p. 19. 
               
               
                  
                     (2)
                  
                        Regulamentul delegat (UE) 2017/2358 al Comisiei din 21 septembrie 2017 de completare a Directivei (UE) 2016/97 a Parlamentului European și a Consiliului în ceea ce privește cerințele de supraveghere și de guvernanță a produselor, aplicabile societăților de asigurare și distribuitorilor de asigurări (JO L 341 din 20.12.2017, p. 1).
               
               
                  
                     (3)
                  
                        Regulamentul delegat (UE) 2017/2359 al Comisiei din 21 septembrie 2017 de completare a Directivei (UE) 2016/97 a Parlamentului European și a Consiliului în ceea ce privește cerințele de informare și normele de conduită profesională aplicabile distribuției de produse de investiții bazate pe asigurări (JO L 341 din 20.12.2017, p. 8).